Procesul verbal al ședinței din data de 02.08.2016

Ședința a fost condusă de Manager General, Dr. Grasu Alis. 

În deschiderea şedinţei Dr. Grasu Alis a analizat situaţia maşinilor aflate în service. În prezent 25 de maşini se află în atelierele de reparaţii, din care 6 pe CASCO. A fost prezentată lista maşinilor care vor ieşi din service în zilele următoare.

Managerul General a atenţionat personalul din service-ul SABIF să nu mai lase să iasă maşini care nu au reparaţiile complete şi care nu sunt verificate din toate punctele de vedere.


Şefii de compartimente trebuie să verifice că se respectă regula de acordare a concediilor de odihnă pentru toată lumea, concediu ce trebuie fracţionat în 3 părţi, din care o opţiune se va respecta obligatoriu, celelalte două putând a fi modificate în interesul instituţiei.

Deoarece SABIF primeşte încă reclamaţii legate de Call Center, se va organiza un curs de comunicare pentru operatoare.

Întreg personalul a fost sfătuit să îşi îmbunătăţească atitudinea faţă de pacienţi şi solicitanţi.


Dr. Alis Grasu a facut cunoscute ultimele măsuri luate în Comitetul Director: Dr. Grasu Cristian şi asistent Lepa Sorin sunt noul medic coordonator, respectiv asistent coordonator, pentru sectorul 2; sporul maxim pentru ora de gardă va fi de 75%; medicii vor încheia un contract cu timp parţial pentru gărzi; pentru asistenţi şi ambulanţieri, se va stabili ulterior, conform legislaţiei ce va apărea; a fost stabilită şi aprobată lista de casare.

S-a propus şi a fost aprobată cu majoritate de către cei prezenţi achiziţionarea de navigatoare pentru toate ambulanţele care nu au, inclusiv pentru cele de transport. Personalul tehnic va verifica funcţionalitatea tuturor navigatoarelor pentru întocmirea unei situaţii exacte.


Pentru ambulanţierii nou angajaţi, se va stabili de acum înainte la concursul de angajare o probă de cunoştinţe despre harta Bucureştiului, în special a adreselor spitalelor din Bucureşti.


Managerul General a făcut apel din nou la întregul personal să respecte protocoalele şi în acelaşi timp codul de etică şi deontologie şi să evite discuţiile neprincipiale atât în relaţiile cu terţii, colegii, cât şi mai ales faţă de pacienţi.

Așa cum s-a convenit pentru ședințele săptămânale, au fost predate Directorului Medical de către fiecare microstație situațiile STEMI, resuscitări și intubări.
În finalul ședinței caietele de control de la microstații au fost vizate de Managerul General. 
